P6_TA(2005)0369

Βοϊβοδίνα

Ψήφισμα του Ευρωπαϊκού Κοινοβουλίου σχετικά με τη Βοϊβοδίνα

Το Ευρωπαϊκό Κοινοβούλιο,

- έχοντας υπόψη το ψήφισμά του της 16ης Σεπτεμβρίου 2004 σχετικά με την παρενόχληση των μειονοτήτων στην Βοϊβοδίνα [1],

- έχοντας υπόψη την έκθεση της 2ας Μαρτίου 2005 σχετικά με τη διερευνητική αποστολή της ad hoc αντιπροσωπείας του στη Βοϊβοδίνα και το Βελιγράδι,

- έχοντας υπόψη την ανακοίνωση της Επιτροπής της 12ης Απριλίου 2005 σχετικά με την ετοιμότητα της Σερβίας και του Μαυροβουνίου να διαπραγματευθούν Συμφωνία Σταθεροποίησης και Σύνδεσης με την Ευρωπαϊκή Ένωση (COM(2005)0476),

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη ότι η ΕΕ και τα κράτη μέλη της έχουν προωθήσει τον εκδημοκρατισμό και το σεβασμό των ανθρωπίνων δικαιωμάτων και των δικαιωμάτων των μειονοτήτων στη Δημοκρατία της Σερβίας και στην Ένωση των Κρατών της Σερβίας και του Μαυροβουνίου,

Β. λαμβάνοντας υπόψη ότι εξακολουθούν να αναφέρονται επεισόδια παραβίασης των ανθρωπίνων δικαιωμάτων και των δικαιωμάτων των μειονοτήτων στη Βοϊβοδίνα από πολιτικές δυνάμεις και από την κοινωνία των πολιτών, περιλαμβανομένης της παρενόχλησης και των επιθέσεων σε μη Σέρβους, καθώς και των απειλών σε βάρος πολιτικών ηγετών της ουγγρικής εθνότητας,

Γ. λαμβάνοντας υπόψη ότι, κατά τα παρελθόντα έτη, οι κεντρικές και τοπικές αρχές της Σερβίας δεν κατάφεραν να εξασφαλίσουν μεγαλύτερο σεβασμό των ανθρωπίνων δικαιωμάτων και των δικαιωμάτων των μειονοτήτων ούτε οδήγησαν στη δικαιοσύνη τους δράστες βιαιοπραγιών και παρενοχλήσεων,

Δ. λαμβάνοντας υπόψη ότι ούτε το ψήφισμά του της 16ης Σεπτεμβρίου 2004 αλλά ούτε και η διερευνητική αποστολή είχαν θετική απήχηση στην κατάσταση στη Βοϊβοδίνα,

Ε. λαμβάνοντας υπόψη ότι δεν έχει επιτελεσθεί ουσιαστική πρόοδος ώστε να πάψουν να επιδεινώνονται οι συνθήκες διαβίωσης των εθνικών και εθνοτικών μειονοτήτων στη Βοϊβοδίνα, κάτι που θέτει σε κίνδυνο το μέλλον τους στην περιοχή, ή να διευκολυνθεί η συμμετοχή τους στον τομέα της παιδείας, της εκπροσώπησης στη δημόσια διοίκηση, στη δικαστική εξουσία και στο αστυνομικό σώμα, διασφαλίζοντας την ισότιμη πρόσβαση στην απονομή δικαιοσύνης και στους θεσμούς του κράτους δικαίου,

ΣΤ. λαμβάνοντας υπόψη ότι η κυβέρνηση της Σερβίας, παρά τις δηλώσεις του κ. Κοστούνιτσα το Σεπτέμβριο του 2004, δεν κατάφερε να συγκροτήσει δύο επιτροπές προκειμένου να ασχοληθούν αφενός με μεμονωμένα επεισόδια εθνοτικής αντιπαλότητας και, αφετέρου, με τις σχέσεις γενικότερα μεταξύ των εθνοτήτων,

Ζ. εκτιμώντας ότι η Σερβία και το Μαυροβούνιο δεσμεύονται από διεθνείς και ευρωπαϊκές συμβάσεις για τα ανθρώπινα δικαιώματα και πρέπει να εξασφαλίσουν την πλήρη εφαρμογή τους ως προϋπόθεση για περαιτέρω πρόοδο προς την ενσωμάτωσή τους στην Ευρωπαϊκή Ένωση,

1. εκφράζει τη βαθιά του ανησυχία για τις επανειλημμένες παραβιάσεις των ανθρωπίνων δικαιωμάτων και την έλλειψη έννομης τάξης στην επαρχία της Βοϊβοδίνα·

2. καλεί τις αρχές της Δημοκρατίας της Σερβίας και της Ένωσης των Κρατών της Σερβίας και του Μαυροβουνίου να αναγνωρίσουν τις βίαιες και εγκληματικές αυτές πράξεις, σύμφωνα με την ισχύουσα νομοθεσία, και επιμένει στη σημασία άμεσης και ουσιαστικής ανάληψης δράσης ώστε να μην αφεθούν αναπάντητα παρόμοια επεισόδια και να προληφθεί η επανάληψή τους στο μέλλον·

3. προτίθεται να συνεχίσει να ελέγχει την κατάσταση στη Βοϊβοδίνα, ιδίως σε σχέση με το περιεχόμενο και τις αρχές του Συμφώνου Σταθεροποίησης και Σύνδεσης που απαιτεί τακτικές διαβουλεύσεις με την Επιτροπή και το Συμβούλιο κατά τη διάρκεια της διαδικασίας αυτής·

4. υποστηρίζει την πρωτοβουλία της Διακοινοβουλευτικής του Αντιπροσωπείας για τις Σχέσεις με τις Χώρες της Νοτιοανατολικής Ευρώπης για τη διοργάνωση δημόσιας ακρόασης σχετικά με την κατάσταση των μειονοτήτων και την πολιτική κατάσταση στη Βοϊβοδίνα·

5. τονίζει εκ νέου τη βούλησή του να χρησιμοποιήσει τις εξουσίες που διαθέτει στο πλαίσιο του προϋπολογισμού τόσο για την παροχή βοήθειας όσο και για την άσκηση πίεσης στη Σερβία - Μαυροβούνιο προκειμένου να ενθαρρυνθεί ο σεβασμός των θεμελιωδών ανθρωπίνων δικαιωμάτων και ελευθεριών, περιλαμβανομένων των δικαιωμάτων των μειονοτήτων·

6. καλεί τις αρχές της Δημοκρατίας της Σερβίας και της Κρατικής Ένωσης Σερβίας και Μαυροβουνίου να αποκαταστήσουν την αυτονομία που απολάμβανε η Βοϊβοδίνα έως το 1990 και τις πραγματικές εξουσίες του περιφερειακού κοινοβουλίου της Βοϊβοδίνα στον τομέα της παιδείας και των μέσων μαζικής ενημέρωσης προκειμένου να μπορέσει το περιφερειακό αυτό κοινοβούλιο να αναπτύξει τις δέουσες πολιτικές στην πολυεθνοτική αυτή περιοχή·

7. καλεί επειγόντως την Επιτροπή, το Συμβούλιο και τον Ύπατο Εκπρόσωπο για την Κοινή Εξωτερική Πολιτική και την Πολιτική Ασφάλειας να παρακολουθούν εκ του σύνεγγυς τις εξελίξεις στη Βοϊβοδίνα, αποδίδοντας ιδιαίτερη προσοχή στον υψηλό κίνδυνο που αποτελεί για την ασφάλεια η παρενόχληση των μειονοτήτων στη Βοϊβοδίνα και ζητεί ως εκ τούτου να αποσταλούν ελεγκτές της ΕΕ στην επαρχία αυτή·

8. υπενθυμίζει στην κυβέρνηση της Ένωσης των Κρατών της Σερβίας και του Μαυροβουνίου και στην κυβέρνηση της Σερβίας ότι οι αρχές της ελευθερίας, της δημοκρατίας, του σεβασμού των ανθρωπίνων δικαιωμάτων και θεμελιωδών ελευθεριών και τα βασικά στοιχεία της διαδικασίας σταθεροποίησης και σύνδεσης, καθώς και το κράτος δικαίου αποτελούν προϋποθέσεις προκειμένου να συναινέσει το Ευρωπαϊκό Κοινοβούλιο στη σύναψη της Συμφωνίας Σταθεροποίησης και Σύνδεσης και στη μελλοντική εταιρική σχέση με την Ευρωπαϊκή Ένωση γενικότερα·

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στον Ύπατο Εκπρόσωπο για την Κοινή Εξωτερική Πολιτική και την Πολιτική Ασφάλειας, στην Επιτροπή, στην κυβέρνηση της Σερβίας, στην κυβέρνηση της Ένωση των Κρατών της Σερβίας και του Μαυροβουνίου, καθώς και στις αρχές της Βοϊβοδίνα.

[1] ΕΕ C 140 Ε της 9.6.2005, σ. 163.

--------------------------------------------------